ซีไอเอ็มบีไม่ระคายเงินกู้ไม่โต
ซีไอเอ็มบี ไทย เผยสินเชื่อไตรมาสแรกโตแค่ 2-3% แต่เชื่อทั้งปียังเข้าเป้า เตรียมเปิดตัวบัตรเครดิตปลายปีรุกรายย่อย
16 มี.ค. 2555

ซีไอเอ็มบี ไทย เผยสินเชื่อไตรมาสแรกโตแค่ 2-3% แต่เชื่อทั้งปียังเข้าเป้า เตรียมเปิดตัวบัตรเครดิตปลายปีรุกรายย่อย 
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย กล่าวว่า จากการประเมินคาดว่าสินเชื่อของธนาคารในไตรมาสแรกจะเติบโตได้เพียง 2-3% เนื่องจากมีการทยอยคืนสินเชื่อจากลูกค้ารายใหญ่เข้ามาหลายราย 
อย่างไรก็ตาม ยังเชื่อว่าสินเชื่อทั้งปีจะยังเติบโตได้ตามเป้าที่ 20-30% หรือประมาณ 2 หมื่นล้านบาท 
“เรายังเชื่อว่าสินเชื่อจะโตแบบก้าวกระโดด จึงมีการเพิ่มทุนล่าสุดไป 4,800 ล้านบาท เพื่อให้กองทุนต่อสินทรัพย์เสี่ยงเพิ่มขึ้นเป็น 15-16% โดยมีกองทุนขั้นที่ 1 อยู่ที่ 7% ขณะที่ไฮบริดบอนด์จะครบกำหนดไถ่ถอนอีกราว 1,000 ล้านบาท หากไม่เพิ่มทุนธนาคารสามารถขยายสินเชื่อจากกำไรในปีที่ผ่านมาได้เพียง 1.2 หมื่นล้านบาทเท่านั้น” นายสุภัค กล่าว
อย่างไรก็ดี ปลายปีนี้เราจะเริ่มทดลองตลาดบัตรเครดิต โดยระยะแรกตั้งเป้าไว้เพียง 1 หมื่นใบ เพราะธุรกิจนี้ถ้าทำไม่ดีก็มีโอกาสขาดทุน แต่ภายใน 4 ปีจะขยายฐานให้ได้ 3-4 แสนใบ และจะเพิ่มสัดส่วนสินเชื่อรายย่อยให้อยู่ที่ระดับ 35-40% ของสินเชื่อรวม